Beyoncé Knowles
Beyoncé Giselle Knowles (alizaliwa 4 Septemba 1981), anayefahamika zaidi kwa jina moja Beyoncé ni mwimbaji wa R & B, mtunzi wa nyimbo, mtayarishaji wa rekodi, mwigizaji na mwanamitindo kutoka Marekani. Alizaliwa na kukulia Houston, Texas na alihudhuria shule mbalimbali zinazofunza sanaa. Pia alianza kushiriki katika mashindano ya kuimba na kucheza ngoma akiwa mtoto. Knowles alikuja kujulikana katika mwisho wa miaka ya 1990 kama mwimbaji kiongozi wa kikundi cha wasichana cha R & B, Destiny's Child. Kulingana na Sony, mauzo ya rekodi za Knowles, yakiunganishwa na yale ya kikundi cha Destiny's Child, yamezidi milioni 100.
Beyoncé Knowles
Mnamo 10 Februari 2008, Knowles aliimba akishirikiana na Tina Turner katika shindano la 50 la Grammy Awards. Wao waliimba mojawapo ya nyimbo mashuhuri za Tuner, "Proud Maria", na kupokea maoni chanya kutoka vyombo vya habari. Knowles alitoa albamu yake ya tatu, "I Am ... Sasha Fierce," tarehe 18 Novemba 2008. Knowles husema kwamba jina "Sasha Fierce" ni jina la kimaajazi ambalo yeye hulichukua wakati anaimba kwenye jukwaa. Albamu hii ilitangulia na kutolewa kwa nyimbo zake mbili, "If I Were a Boy" na "Single Ladies (Put a Ring on It)". Wakati wimbo wa "If I Were a Boy" uliongoza kwenye chati mbalimbali duniani, hasa katika nchi za Ulaya, wimbo wa "Single Ladies (Put a Ring on It)" ulichukua nafasi ya kwanza kwenye chati ya "Billboard" Hot 100 , kwa wiki nne ingawa si mfululizo, na kumpatia Knowles wimbo wake wa tano kuwa namba moja katika Marekani.